Kristi Himmelfartsdagene har i Skagen i år stået i fuglenes tegn. Dansk Ornitologisk Forening og Det Grå Fyr havde nemlig samlet omkring 1000 ornitologer fra hele Skandinavien til Fuglefestival 2023. Og det er en begivenhed, som også tiltrækker unge fugleinteresserede. Lise Hykkelbjerg studerer til daglig biologi på Aarhus Universitet. I år er det første gang, hun er med til fuglefestival i Skagen. - Det har været helt vildt fedt. Der er en masse socialt i det også ud over fuglene. Og jeg har fået nye venner, vil jeg selv sige. Nye venskaber skabt på tre dage, fortæller hun. Mange unge med Modsat, hvad man måske skulle tro, så er ungdommen interesseret i fugle.  Dansk Ornitologiske Forening ungdomsafdeling har hvert år nye medlemmer med til fuglefestivalen. - Bare den her tur har vi fem nye med, som vi aldrig har set før, men som har fundet os, og som gerne vil være med, og som synes det er mega fedt, fortæller Rasmus Momme, der er ornitolog hos DOF ung og tilføjer. - Det er en blanding af sådan en helt generel naturfascination, tror jeg. Bare at det er vildt fedt at se på dyr og på naturen, og ting, der kan flyve, er på en eller anden måde bare utrolig fascinerende. Ungdomsafdelingen mener selv, de har fundet opskriften på, hvordan de tiltrækker og fastholder flere unge. - Det vi prøver at gøre, det er at bringe noget sammenhold og ikke bare lade det handle om fuglene, men også lade det handle om at være sammen i naturen, og nørde med noget, så vi kigger ikke kun på fugle, forklarer Philip Elbek, der også er ornitolog hos DOF ung. Se hele inslaget herunder: Vil udnytte tiden I Lises tilfælde har det været en succes. Selv om hun aldersmæssig snart må forlade ungdomsafdelingen, er hun ikke færdig med at se på fugle. - Jeg tænker da, at jeg holder ved, konstaterer hun og tilføjer. - Der er heldigvis nogle år til, at jeg er ude af DOF ung aldersmæssigt, så jeg skal på de lejre, de tilbyder, og tage på nogle efterårslejre i Blåvand for eksempel også. Og bare deltage i alt det sociale, de har at tilbyde. Fuglefestivalen slutter i morgen søndag.

Opsummering:
Fuglefestivalen slutter i morgen søndag.